**Išrinkti Lietuvos „Turizmo sėkmingiausieji 2024“: tarp nugalėtojų – Kaimelio dvaras, O. Gasanovas, Merkinės fabrikas**

**Tarptautinės turizmo parodos „Adventur 2025“ atidarymo ceremonijos metu Vilniuje paskelbti „Turizmo sėkmingiausieji 2024“. Dešimčiai ryškiausių šalies kelionių atradimų ambasadorių, turizmo projektų, paslaugų teikėjų, inovacijų, traukos vietovių įteikti Lietuvos turizmo oskarais vadinami apdovanojimai.**

„Turizmo skatinimas yra vienas iš svarbiausių mūsų prioritetų. Inovatyvus, kokybiškas ir stiprus turizmo sektorius ne tik stiprina Lietuvos ekonomikos ir kultūros pagrindus bei kuria teigiamą šalies įvaizdį, bet ir stiprina įsitraukiančias bendruomenes, mažina atotrūkį tarp regionų. Nuoseklus šio sektoriaus stiprėjimas – didelis visų žmonių ir iniciatyvų, nominuotų „Turizmo sėkmingiausiems“, nuopelnas. Tad nuoširdžiai dėkoju visiems turizmo sektoriaus atstovams ir visuomenei, kuri aktyviai puoselėja turizmą ir prisideda prie šio sektoriaus plėtros“, – sako ekonomikos ir inovacijų viceministrė Agila Barzdienė.

Nacionalinė turizmo skatinimo agentūra VšĮ „Keliauk Lietuvoje“ jau 20-tą kartą apdovanojimais pagerbia turizmo bendruomenę už ryškiausias iniciatyvas ir reikšmingiausius darbus.

„Per du dešimtmečius „Turizmo sėkmingiausieji“ tapo ypač reikšminga turizmo sektoriaus dalimi. Tai – ne tik svarbus paskatinimas turizmo sektoriaus atstovams, bet ir visuomenę sutelkianti idėja, kviečianti palaikyti sėkmingiausias turizmo iniciatyvas ir pasidžiaugti pelnyta jų sėkme“, – pabrėžia VšĮ „Keliauk Lietuvoje“ vadovė Olga Gončarova.

**Sulaukta daugiau kaip 52 tūkst. balsų**

Už labiausiai įsiminusius turizmo projektus, iniciatyvas ar paslaugų teikėjus šįkart atiduota daugiau kaip 52 tūkst. balsų. Dėl apdovanojimų devyniose kategorijose varžėsi 29 nominantai, atrinkti turizmo profesionalų. Dešimtajai – „Vietinių turistų simpatijos vėtrungės“ – kategorijai kandidatus galėjo siūlyti patys gyventojai.

Sėkmingiausiu 2024 m. turizmo projektu Lietuvoje tapo Kaimelio dvaras. Tai – jau trečiasis objektas, kurį visuomenei atvėrė kultūros ir paveldo puoselėtojai, „Art Deco muziejaus“ ir „Amsterdamo mokyklos muziejaus“ Kaune įkūrėjai Karolis Banys ir Petras Gaidamavičius. Nors Kaimelio dvaras dar laukia restauratorių rankų, galimybe aplankyti jį prieš restauruojant ir sužinoti neįtikėtinų faktų apie šio dvaro praeitį, pasivaikščioti po istorines jo erdves jau pasinaudojo tūkstančiai smalsuolių.

2024 m. kelionių atradimų ambasadoriaus titulas atiteko Merkinės fabriko šeimininkams – Vytarui, Laisvei, Tomui ir Rasai Radzevičiams. Gražiajame Dzūkijos perle jų iniciatyva sėkmingai įsisuko su daugybe įvairių veiklų: Merkinės fabrikas tapo ne tik gastronominių patirčių, bet ir kultūrinių atradimų vieta.

Sėkmingiausiu 2024 m. turizmo projektu garsinant Lietuvą užsienyje išrinktas projektas „Lietuvos dainų šventei – 100“. Jubiliejų minėjęs renginys subūrė svečius iš viso pasaulio ir sulaukė net 37 tūkstančių dalyvių.

„Šie apdovanojimai patvirtina, kad kūrybiškos iniciatyvos ir kokybiškos paslaugos gimsta visoje Lietuvoje: nuo didmiesčių iki atokiausių regionų. Tai, kas autentiška, savita, originalu, sudomina tiek vietos turistus, tiek keliautojus iš viso pasaulio“, – pastebi O. Gončarova.

**Kaunas – sėkmingiausia turizmo traukos vietovė**

Sėkmingiausiu 2024 m. medijų projektu, skatinančiu keliones į Lietuvą arba Lietuvoje, išrinkta Delfi TV laida „Orijaus atostogos Lietuvoje“. Laidos vedėjas, nepailstantis keliautojas Orijus Gasanovas nuolat atranda įdomių objektų šalies regionuose, kurie tampa laidos žiūrovų traukos tašku.

Prestižiniu turizmo apdovanojimu gali džiaugtis ir Kaunas. Šis miestas pripažintas sėkmingiausia 2024 m. turizmo traukos vietove. Tai patvirtina ne tik tūkstančiai apdovanojimuose surinktų balsų, bet ir statistika. 2024 m. Kaune fiksuotas reikšmingas turistų skaičiaus ir nakvynių augimas. Prie šio pokyčio prisidėjo ir mieste vykę didelio masto renginiai: Ed Sheeran koncertas, Europos dailiojo čiuožimo čempionatas ir kt.

Apdovanojimas už inovatyvumą iškeliavo į Raudondvarį. 2024 m. turizmo inovacija pripažinta garso kelionė „Raudondvario dramaturas“. Unikali dirbtinio intelekto sukurta garso kelionė veda per Raudondvario dvaro istoriją ir Žygimanto Augusto bei Barboros Radvilaitės meilės istoriją. Veiksmo filmui prilygstančią patyriminę kelionę sudaro 14 stotelių dvaro menėse, rūsyje, parke, o jos „gidu“ tampa paskutinis Raudondvario dvaro savininkas grafas Benediktas Jonas Tiškevičius.

Vienas iš „Turizmo sėkmingiausiųjų 2024“ apdovanojimų iškeliavo į Molėtus. Sėkmingiausiu 2024 m. apgyvendinimo paslaugų teikėju išrinktas viešbutis „Molėtai Hotel“. Pirmąkart per 30 metų Molėtuose atidarytas viešbutis jau sulaukė puikių įvertinimų iš turistų, kelionių operatorių bei žurnalistų iš Didžiosios Britanijos, Izraelio, Latvijos ir kitų šalių.

Sėkmingiausiu 2024 m. maitinimo paslaugų teikėju pripažintas „Senatorių pasažas“. Vilniaus senamiesčio širdyje, išskirtiniuose didikų rūmuose atgimusi erdvė tapo populiaria vieta, kur lankytojų ir pirkėjų laukia kepykla, mėsinė, natūralaus vyno baras, knygynas, ūkio ir interjero parduotuvės. Taip pat ir du restoranai – „Nineteen18“ ir „14Horses“, abu įvertinti prestižinio „Michelin“ gido. Restoranas „Nineteen18“ 2024 m. gavo geidžiamiausią gastronomijos pasaulio įvertinimą – „Michelin“ žvaigždę, o „14 Horses“ pelnė „Michelin Bib Gourmand“ ženklą už ypatingą kainos ir kokybės santykį.

UAB „Lithuanian Tours“ pripažintas sėkmingiausiu 2024 m. kelionių organizavimo paslaugų teikėju. Ši bendrovė prisidėjo prie vienos iš dviračių pramonės lyderių „Pon.Bike“ sprendimo naujausią gamyklą atidaryti Kėdainiuose. Būtent tokia idėja Olandijos investuotojams kilo po puikiai „Lithuanian Tours“ suorganizuotos kelionės po Lietuvą.

**Visuomenės simpatijos – Biržuvėnų dvarui**

Tradiciškai buvo renkama ir „Vietinių turistų simpatijos vėtrungė“ – keliautojus labiausiai nustebinusi ir stipriausių įspūdžių suteikusi šių metų kelionių po Lietuvą stotelė. Šioje nominacijoje gyventojai patys siūlė savo pretendentus – įdomius turistinius objektus ar išskirtines patirtis.

2024 m. vietinių turistų simpatijos vėtrungė iškeliavo į Biržuvėnų dvarą. Beveik 300 metų skaičiuojančioje Biržuvėnų dvaro sodyboje šiandien Žemaitijos turizmo informacijos centras čia įkurdino Meno ir edukacijų centrą su dvaro valdytojų Gorskių ekspozicija, atvertos naujos erdvės edukaciniams užsiėmimams, siūlomas poilsis piligrimams, keliaujantiems Camino Lituano keliu, organizuojamos ekskursijos, parodos, muzikiniai vakarai. Degustacijų metu galima paragauti XIX a. grafų patiekalų, tokių kaip silkių sviestas, bigosas arba kuchoriaus desertas.